IberLlíria participa en la Fira de les Comarques
09 de maig de 2018

Llíria ha mostrat la seua oferta turística en l'última edició de la Fira de les Comarques organitzada pel Patronat Turisme de València i celebrada el passat cap de setmana en la Plaça de Bous de València. Este certamen s'ha convertit en un excel·lent aparador per a exhibir el potencial musical, històric i cultural de la capital del Camp del Túria.

Dins de la programació del III Festival IberLlíria 2018, la localitat edetana va estar present en esta important cita turística i cultural on, a més, Turisme Llíria va organitzar diferents activitats promocionals.

El Taller d'iniciació al món de l'arqueologia “Arqueologia o Mort” va servir per a obrir esta jornades on també va ser protagonista el folklore local amb el concert en directe del grup “Danses del Tossal” que van interpretar la popular “Jota Lliriana”, una autèntica posada en valor del patrimoni sonor de la Ciutat de la Música.

Per al regidor de Cultura, Turisme i Patrimoni, Paco García, “el municipi de Llíria ha estat present en esta Fira un any més mostrant la seua àmplia oferta turística que enguany se centra en la commemoració de “Llíria, Ciutat de Meravelles”. A més, s'han promocionat esdeveniments com el III Festival de la Ruta Iber-Edetana, IberLlíria que continua amb les seues activitats este cap de setmana, la quinzena edició d'Històries Nocturnes, Patrimoni, Personatges, Melodies i Bon Paladar, el nou festival de música Llum-Nits a la Vila Vella, el festival IberoFest i el DesenJazz.”

“Gràcies a estes activitats Llíria oferix no sols la visita als seus espais històrics heretats de diferents cultures sinó també la possibilitat de participar en activitats capaces d'aportar sensacions i emocions”, ha apuntat García.

IberLlíria continua amb les seues activitats per a este cap de setmana

Este cap de setmana el Festival IberLlíria continua amb la seua programació en què s'inclouen visites teatralitzades, recreacions històriques en emplaçaments ibers com el Puntal dels Llops i el Castellet de Bernabé, exposicions, un taller d'arqueologia i una conferència.

Actuació del grup "Danses del Tossal" de Llíria a la Fira de les Comarques.